রাজ্যে কংগ্রেস এবং সিপিএম-এর শক্তি ক্রমশই কমছে। অন্য দিকে, বাড়ছে বিজেপি। অনেক দিন ধরেই সেটা টের পেয়ে রাজ্যের শাসক দল তিন বিধানসভা আসনের বিজেপিকে প্রধান বিরোধী দল এবং রাজনৈতিক প্রতিপক্ষের গুরুত্ব দিয়ে আসছে। পঞ্চায়েত ভোটের আগে আগে মুকুল রায়ের বিজেপিতে যোগদান নতুন করে চিন্তা বাড়িয়েছে তৃণমূল কংগ্রেসের।
এদিকে আবার ১৮ ডিসেম্বর গুজরাত নির্বাচনের ফল ঘোষণা। শুধু জাতীয় রাজনীতি নয়, রাজ্য রাজনীতির ক্ষেত্রেও বড় ভূমিকা নেবে সেই ফল। আর বুথ ফেরত সমীক্ষা যা বলছে তাতে গুজরাত দখলে রাখার পাশাপাশি ফাউ হিসেবে হিমাচল প্রদেশও ঢুকতে চলেছে মোদী-শাহর ঝুলিতে।
শুক্রবার বিকেল পাঁচটায় তৃণমূল ভবনে কোর কমিটির বৈঠক ডেকেছেন মমতা বন্দ্যোপাধ্যায়। অনেক আগেই সেই বৈঠক ডাকা হয়েছে। কিন্তু ক্রমশ চাপ বাড়তে থাকায় এদিনের কোর কমিটির বৈঠক হচ্ছে এক বড় চেহারা নিয়ে। আগেভাগেই ছ’টি গুরুত্বপূর্ণ সিদ্ধান্ত নিয়ে কোর কমিটির বৈঠককে কার্যত রাজ্য প্রতিনিধি সভার চেহারা দিতে চেয়েছেন মমতা।
১। মুকুল রায় জেলা বা ব্লকস্তরে ব্রাত্য নেতাদের কাছে টানতে পারেন, এমন ভয় রয়েছে। তাই সেই সব নেতাদের এদিনের বৈঠকে ডাকা হয়েছে।
২। এদিনের বৈঠকে গুরুত্ব পাবেন ‘আদি তৃণমূল’ হিসেবে চিহ্নিতরা। ‘নব্য তৃণমূল’-এর চাপে কোণঠাসা এই নেতারা যাতে গেরুয়া শিবিরে চলে না যান তাই এই পদক্ষেপ বলে রাজনৈতিক মহলের ধারণা। 
৩। গত লোকসভা নির্বাচনে দলের টিকিটে লড়ে হেরে গিয়েছেন এমন নেতাদেরও এই বৈঠকে ডাকা হয়েছে।
৪। জেলা ও ব্লক স্তরে এমন অনেকে রয়েছেন যাঁদের দলে কোনও দায়িত্বই নেই। এদিনের কোর কমিটির বৈঠকে ডাক পেয়েছেন তেমন অনেকেই।
৫। কোর কমিটির বৈঠক মোটেও ‘কোর’ থাকছে না। বৈঠকে দলের সব সাংসদ, বিধায়ক, সভাধিপতিরা থাকবেন। 
৬। জেলা সভাপতিরা তো বৈঠকে থাকবেনই। সেই সঙ্গে ডাকা হয়েছে দলের মহিলা শাখার জেলা সভাপতিদেরও।
মুকুল রায় বিজেপিতে যোগ দেওয়ার পরে এই প্রথম কোর কমিটির বৈঠক। এর আগের কোর কমিটির বৈঠকেই মমতা মুকুল রায়কে পাশে বসিয়ে ‘চাইলে বেরিয়ে যাওয়ার’ বার্তা দেন। এখনও অনেক নেতার বিজেপিতে যোগ দেওয়ার সম্ভাবনা নিয়ে জল্পনা চলছে। সে সব নিয়ে নেত্রী কোর কমিটির বৈঠকে কী বলেন তার দিকে তাকিয়ে গোটা দল।